28/04/2010    স্টাফ রিপোর্টার  রাজধানীর তুরাগ নদীর তীর থেকে উদ্ধার করা তিনটি লাশের পরিচয় পাওয়া গেছে। এরা হচ্ছে যুবদল নেতা মিজানুর রহমান মজুমদার (৪০), ফোরকান (২৮) ও নাজমুল হক মুরাদ (৩০)। মিজানের স্ত্রী নাসিমা বেগম অভিযোগ করেছেন, গত ১৭ এপ্রিল র্যাব পরিচয়ে ৭/৮ জন লোক ঢাকার কুড়িল বিশ্বরোড  এলাকা থেকে এই তিনজনকে ধরে নিয়ে যায়। এরপর থেকে তাদের কোনো খোঁজ পাওয়া যাচ্ছিল না। এ বিষয়ে থানায় জিডি করতে গেলে পুলিশ জিডি নেয়নি। এরপর তিনজনেরই লাশ পাওয়া যায় এক গর্তে। তিনি আরও অভিযোগ করেন, মিজানের ভগ্নিপতি খুনের মামলায় যাবজ্জীবন দণ্ডপ্রাপ্ত আসামিরা আড়াই মাস আগে জামিনে ছাড়া পায়। তারাই র্যাব দিয়ে এই হত্যাকাণ্ড ঘটিয়েছে। মিজানের স্ত্রীর অভিযোগ প্রসঙ্গে র্যাবের লিগ্যাল ও মিডিয়া উইংয়ের পরিচালক কমান্ডার এম. সোহায়েল বলেন, মিজান, মুরাদ ও ফোরকান নামে র্যাব কাউকে গ্রেফতার করেনি। এই অভিযোগ ভিত্তিহীন।  মিজান ও  ফোরকানের বাড়ি ঝালকাঠি জেলার রাজাপুর উপজেলায়। মুরাদের বাড়ি পিরোজপুরের কাউখালী উপজেলায়। তারা তিনজনই ঘনিষ্ঠ বন্ধু। কিছুদিন আগে তারা ঢাকা এসেছিলেন। পুলিশ জানিয়েছে, মিজান ও মুরাদের বিরুদ্ধে সন্ত্রাসী কর্মকাণ্ডের অভিযোগ রয়েছে। রাজাপুর থানায় মিজানের বিরুদ্ধে একাধিক হত্যাসহ ৬টি মামলা রয়েছে। মুরাদের বিরুদ্ধে কাউখালী থানায় ৭/৮টি মামলা আছে। তারা ঢাকায় আত্মগোপন করতে এসেছিল। আত্মীয়-স্বজনদের অভিযোগ, র্যাব দিয়ে তাদের অপহরণের পর হত্যা করা হয়েছে।  চাচা আবুল হোসেন জানান, গত ১৭ এপ্রিল মিজান তার স্ত্রী ও মেয়েকে নিয়ে ঢাকা আসে।  তাদের সঙ্গে মুরাদ এবং ফোরকানও ছিল। মিজান একটি হত্যা মামলায় জামিন নিতে ঢাকায় এসেছিল। সবাইকে নিয়ে মিজান বাড্ডার কুড়িল বিশ্বরোডে তার ভগ্নিপতি ঝন্টুর বাসায় ওঠে। মিজানের স্ত্রী নাসিমা বেগম বলেন, মামলা পরিচালনার জন্য মিজানের বড় ভাই মোরশেদ এসএ পরিবহনে ৪০ হাজার টাকা পাঠায়। টাকা আনতে ওইদিন বিকালে আবদুল্লাহপুর এসএ পরিবহনের কাউন্টারে যায় মুরাদ ও ফোরকান। টাকা নিয়ে ফেরার পথে কুড়িল বিশ্বরোড এলাকায় দুটি মাইক্রোবাস তাদের গতিরোধ করে। মাইক্রোবাসে থাকা ৭/৮ জন সাদা পোশাকের ব্যক্তি নিজেদের র্যাবের সদস্য বলে পরিচয় দেয়। তারা মুরাদ  ও ফোরকানকে মাইক্রোবাসে তুলে নেয়। রাত ১১টার দিকে মুরাদের মোবাইল ফোন থেকে মিজানকে ফোন করা হয়। মুরাদকে বলতে বলা হয় ছিনতাইকারীরা আমাদের আটক করেছে। তুমি এসে আমাদের ছাড়িয়ে নাও। ছিনতাইকারীর মিথ্যা অজুহাত দিয়ে র্যাব পরিচয়ের ব্যক্তিরা মিজানকে ডেকে আনে। মিজান কুড়িল বিশ্বরোডে এলে তাকেও আটক করে অস্ত্রধারীরা। এ সময় মিজানের চোখ বেঁধে একটি মাইক্রোবাসে তোলা হয়। অন্য দুজনকেও অপর মাইক্রোবাসে উঠিয়ে নেয়। এরপর থেকেই এই তিনজনের আর খোঁজ পায়নি পরিবার।  মিজানের স্ত্রী নাসিমা বেগম আরও জানান, স্বামীকে খুঁজে না পেয়ে গত ১৯ এপ্রিল  তিনি বাড্ডা থানায় একটি জিডি করতে যান। কিন্তু পুলিশ সব শুনে তাদের জিডি নেয়নি। থানা থেকে বলা হয়, গ্রামের বাড়ি রাজাপুর থানায় গিয়ে এ ব্যাপারে অভিযোগ দিতে। আত্মীয়-স্বজনরা এরপর বিভিন্ন স্থানে খোঁজ করেন। উত্তরা র্যাব-১ কার্যালয়ে গিয়েও তিনজনকে খোঁজ করেন স্বজনরা। সেখান থেকে র্যাব সদস্যরা বলেছেন এই নামে কাউকে আটক করা হয়নি। পরে গত মঙ্গলবার রাতে টেলিভিশনে খবর দেখে ঢাকা মেডিকেল মর্গে গিয়ে স্বজনরা তিনজনের লাশ শনাক্ত করেন।  স্বজনরা বলেন, মিজান রাজাপুর উপজেলার সাতুরিয়া ইউনিয়ন যুবদল সভাপতি ছিল। দীর্ঘদিন সে গাঢাকা দিয়ে  ছিল। সম্প্রতি সে ইউনিয়ন পরিষদ নির্বাচনে বিএনপি সমর্থিত প্রার্থী হিসেবে এলাকায় গণসংযোগও শুরু করেছিল। স্থানীয় যুবলীগের ইউনিয়ন পর্যায়ের নেতা সিদ্দিকুর রহমানও নিজেকে প্রার্থী হিসেবে ঘোষণা দেয়। এই হত্যার পেছনে প্রতিদ্বন্দ্বী সিদ্দিকের হাত থাকতে পারে বলে আত্মীয়-স্বজনদের সন্দেহ।  মিজানের মা রাবেয়া বেগম বলেন, তার ছেলেকে স্থানীয় একটি গ্রুপ দীর্ঘদিন ধরে হত্যার পরিকল্পনা করে আসছিল। ৪/৫ বছর আগে মিজানের ভগ্নিপতি বাবু মোল্লা খুন হয়। ওই ঘটনায় দায়ের করা মামলায় আদালতে ১১ জনের শাস্তি হয়। ওই মামলায় দুজনের মৃত্যুদণ্ড ও  শাহ আলমসহ ৯ জনের যাবজ্জীবন সাজা হয়।  উল্লেখ্য, শাহ আলম এলাকায় জিনের বাদশা হিসেবে পরিচিত। ওই মামলার আসামি সিদ্দিক ও মামুন আড়াই মাস আগে জামিনে বের হয়। তাদের বিরুদ্ধে মামলা করার কারণে মিজানকে দুনিয়া থেকে সরিয়ে দেয়ার হুমকি দিতো সিদ্দিক ও তার সহযোগীরা। এ কারণে মিজান বাড়িতে না থেকে বিভিন্ন স্থানে গাঢাকা দিয়ে থাকত। স্থানীয় একটি সূত্র জানায়, মিজানের বিরুদ্ধে এলাকায় বহু সন্ত্রাসী কর্মকাণ্ডের অভিযোগ রয়েছে। এক সময় রাজাপুরে মাদকের আস্তানা পরিচালনা করতো মিজান। কাউখালী উপজেলায় অ্যাডভোকেট গিয়াস উদ্দিন মাসুদ হত্যা  মামলার আসামি মিজান ও মুরাদ। এই মামলায় জামিন নিতে তারা ঢাকায় এসেছিল।  মিজানের বাবার নাম মৃত বেলায়েত হোসেন জমাদ্দার। রাজাপুরের নৈকাঠি গ্রামে বাড়ি। মিজান ঠিকাদারি করত। এক সময় সে পিরোজপুর জেলা পরিবহন শ্রমিক ইউনিয়নের সভাপতি ছিল। তার এক ছেলে হৃদয় (১৪) ও নিবেদিতা (৬) নামে এক মেয়ে রয়েছে। অপরদিকে মুরাদের বাবা কাঞ্চন মিয়া অবসরপ্রাপ্ত পুলিশ সদস্য। কাউখালী উপজেলার দক্ষিণবাজারে বাড়ি। তার রড সিমেন্টের দোকান ও স্টুডিওর ব্যবসা আছে। ফোরকানের বাবার নাম নুরুল ইসলাম হাওলাদার।  আমাদের রাজাপুর ও কাউখালী প্রতিনিধি জানান,  রাজাপুর থানার ওসি শামসুল হক বলেছেন মিজানের বিরুদ্ধে একটি হত্যা, পুলিশের ওপর হামলাসহ ৬টি মামলা রয়েছে। কাউখালী থানার ওসি আবদুর রাজ্জাক জানান, মিজান ও মুরাদ কাউখালীতে অ্যাডভোকেট গিয়াসউদ্দিন মাসুদ হত্যা মামলার এজাহারভুক্ত আসামি। তারা দীর্ঘদিন ধরে পলাতক।  আমাদের মেডিকেল প্রতিনিধি জানান, ময়নাতদন্ত শেষ দুপুরে তাদের লাশ গ্রামের বাড়িতে নিয়ে যাওয়া হয়। মোহাম্মদপুর থানার ওসি ভুঁইয়া মাহবুব হোসেন জানান, এ ঘটনায় মিজানের স্ত্রী নাসিমা বেগম বাদী হয়ে থানায় একটি হত্যা মামলা দায়ের করেছেন। মামলায় এলাকার কয়েকজনের নাম উল্লেখ  করা হয়েছে। পুলিশ বিষয়টি তদন্ত করছে। তিনি আরও বলেন, এ ঘটনায় রাজাপুর থানা পুলিশ এক ব্যক্তিকে আটক করছে বলে জানতে পেরেছেন। উল্লেখ্য, গত মঙ্গলবার রাতে ঢাকার মোহাম্মদপুরে ঢাকা উদ্যানের কাছে তুরাগ নদীর তীর থেকে তিনজনের লাশ উদ্ধার করে পুলিশ।    http://www.amardeshonline.com/pages/details/2010/04/29/29670